Citavimas. Citatos pabaigos taško rašymas

Sakinio galo ženklai kabutėmis skiriamõs tiesioginės kalbos ir citatos sakinio pabaigoje rašomi prieš uždaromąsias kabutes, pvz.:
Į ją pažiūrėję žmonės sakydavo: „Kokia graži ir maloni mergaitė.“ 
Ciceronas sakė: „Įžangai reikia kuo daugiau svarumo ir kuo mažiau spindesio.“ 
Šiandien klausia manęs: „Kur buvai?“ 
Lengva pasakyti: „Kirsk sau...“ 
Jis dar mažas, būdavo, vaikščioja paskui mane ir vis prašo: „Terese, uogų! Teresyte, uogų!“  
„Kad žinotumėt, ką aš žinau, – pamanė Karalienė, – tai jūs dar kitaip kalbėtumėt.“
Tačiau kai sakinio gale kabutėmis išskirtas simbolinis pavadinimas ar trumputė citata (ne citatos sakinys!), taškas rašomas po kabučių, pvz.: Bernardinai kviečia prisijungti prie akcijos „Kalėdinė sriuba“. Šitą pažadą pakartojo apaštalas Paulius, sakydamas, kad „visi esame viena duona ir vienas kūnas“.
Kai sakinio gale atsiduria kabutėmis išskirtas pavadinimas ar citata, kurių pabaigoje yra klaustukas, šauktukas ar daugtaškis, jeigu jie sutampa su sakinio pabaigos ženklu, jis toks rašomas, pvz.: Ar Lietuvoje kada buvo pastatytas spektaklis „Kaip užmušti Jasoną?“ O jei sakinio ir pavadinimo ar citatos ženklai nesutampa, sakinio pabaigos ženklas po kabučių labiau reikalingas, bet taškas gali būti ir nerašomas, pvz.: Šiauliuose pastatytas spektaklis „Kaip užmušti Jasoną?“(.)

